CELEX: 32013R0656
Language: sk
Date: 2013-07-10 00:00:00
Title: Nariadenie Komisie (EÚ) č. 656/2013 z  10. júla 2013 , ktorým sa stanovujú prechodné opatrenia v súvislosti so vzorom pasu vydávaným v Chorvátsku pre psy, mačky a fretky  Text s významom pre EHP

11.7.2013   
            
            
               SK
            
            
               Úradný vestník Európskej únie
            
            
               L 190/35
            
         
      NARIADENIE KOMISIE (EÚ) č. 656/2013
   z 10. júla 2013,
   ktorým sa stanovujú prechodné opatrenia v súvislosti so vzorom pasu vydávaným v Chorvátsku pre psy, mačky a fretky
   (Text s významom pre EHP)
   EURÓPSKA KOMISIA,
   so zreteľom na Zmluvu o pristúpení Chorvátska, a najmä na jej článok 3 ods. 4,
   so zreteľom na Akt o pristúpení Chorvátska, a najmä na jeho článok 42,
   keďže:
   
               (1)
            
            
               Nariadenie Európskeho parlamentu a Rady (ES) č. 998/2003 z 26. mája 2003 o veterinárnych požiadavkách uplatniteľných na nekomerčné premiestňovanie spoločenských zvierat a ktorým sa mení a dopĺňa smernica Rady 92/65/EHS (1) sa okrem iného uplatňuje aj na pohyb spoločenských zvierat z tretích krajín do členských štátov, ktorých druhy sú uvedené v zozname podľa prílohy I k uvedenému nariadeniu. Psy a mačky sú uvedené v časti A a fretky sú uvedené v časti B uvedenej prílohy.
            
         
               (2)
            
            
               V oddiele 2 časti B prílohy II k nariadeniu (ES) č. 998/2003 sa uvádza zoznam krajín a území vrátane Chorvátska, ktoré uplatňujú na nekomerčné premiestňovanie týchto spoločenských zvierat pravidlá minimálne rovnocenné s pravidlami stanovenými v uvedenom nariadení.
            
         
               (3)
            
            
               V dôsledku toho sa pri premiestňovaní psov, mačiek a fretiek z týchto krajín a území do členských štátov smie používať pas v súlade so vzorom stanoveným v prílohe I k rozhodnutiu Komisie 2003/803/ES z 26. novembra 2003, ktorým sa stanovuje vzor pasu pre pohyb psov, mačiek a fretiek vo vnútri Spoločenstva (2) a s dodatočnými požiadavkami stanovenými v prílohe II k uvedenému rozhodnutiu, a to s niektorými nevyhnutnými úpravami, pokiaľ ide o titulnú stranu vzoru pasu.
            
         
               (4)
            
            
               Odo dňa pristúpenia Chorvátska je premiestňovanie psov, mačiek a fretiek z Chorvátska do iného členského štátu možné iba s pasom, ktorý je v súlade so vzorom stanoveným v prílohe I k rozhodnutiu 2003/803/ES a s dodatočnými požiadavkami stanovenými v prílohe II k uvedenému rozhodnutiu.
            
         
               (5)
            
            
               Po uvedenom dátume sa však môžu v skladových zásobách nachádzať ešte prázdne pasy vytlačené príslušnými chorvátskymi orgánmi, ako aj pasy, ktoré boli pred dňom pristúpenia distribuované oprávneným veterinárom v Chorvátsku, ktorí ich ale ešte nevystavili.
            
         
               (6)
            
            
               Zároveň by za určitých podmienok mali byť pasy vystavené pred dátumom pristúpenia naďalej akceptované v prechodnom období troch rokov, aby sa obmedzilo administratívne a finančné zaťaženie vlastníkov spoločenských zvierat.
            
         
               (7)
            
            
               Preto je vhodné stanoviť prechodné opatrenia na premiestňovanie spoločenských zvierat z Chorvátska do iných členských štátov s cieľom uľahčiť prechod zo súčasného režimu na režim, ktorý bude platný odo dňa pristúpenia Chorvátska.
            
         
               (8)
            
            
               Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat a Európsky parlament ani Rada proti nim nevzniesli námietku,
            
         PRIJALA TOTO NARIADENIE:
   Článok 1
   Členské štáty povolia premiestňovanie druhov spoločenských zvierat uvedených v častiach A a B prílohy I k nariadeniu (ES) č. 998/2003 z Chorvátska na svoje územie, ktoré sú sprevádzané pasom vydaným oprávneným veterinárom v Chorvátsku najneskôr 30. júna 2014 a spĺňajúcim tieto požiadavky:
   
               a)
            
            
               pas je vystavený v súlade so vzorom stanoveným v prílohe I k rozhodnutiu 2003/803/ES a s dodatočnými požiadavkami stanovenými v bode A, bode B ods. 2 písm. a) a písm. c) a bode C prílohy II k uvedenému rozhodnutiu;
            
         
               b)
            
            
               odchylne od bodu B ods. 1 a ods. 2 písm. b) prílohy II k rozhodnutiu 2003/803/ES je pas opatrený chorvátskym znakom vytlačeným na modrom pozadí (PANTONE REFLEX BLUE) v hornej štvrtine titulnej strany nad slovami „Republika Hrvatska“.
            
         Článok 2
   Toto nariadenie nadobúda účinnosť s výhradou a v deň nadobudnutia platnosti Zmluvy o pristúpení Chorvátska.
   Uplatňuje sa do 30. júna 2016.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 10. júla 2013
      
         
            Za Komisiu
         
         
            predseda
         
         José Manuel BARROSO
         
      
   
   
      (1)  Ú. v. EÚ L 146, 13.6.2003, s. 1.
   
      (2)  Ú. v. EÚ L 312, 27.11.2003, s. 1.